

REPUBLIKA    HRVATSKA						NACRT PRIJEDLOGA
KARLOVAČKA ŽUPANIJA						 
GRAD SLUNJ 
     GRADSKO VIJEĆE

KLASA: 013-02/26-01/17
URBROJ: 2133-04-03- 03/01-26-1
Slunj,    ______  2026.  		
										
Na temelju članka 98. Zakona o komunalnom gospodarstvu („Narodne novine“ br. 68/18, 110/18, 32/20 i 145/24) i članka 25. stavka 1. podstavka 18. Statuta Grada Slunja ("Glasnik Karlovačke županije" 20/09, 06/13, 15/13, 03/15 i „Službeni glasnik Grada Slunja“ 01/18, 02/20, 06/20, 03/21 i 05/21-pročišćeni tekst),  Gradsko vijeće Grada Slunja na svojoj ___. sjednici održanoj dana _____  2026. godine, donosi


ODLUKU
o vrijednosti boda komunalne naknade

Članak 1.
Ovom Odlukom određuje se vrijednost boda komunalne naknade (B) u eurima po četvornome metru (m²) korisne površine stambenog prostora u prvoj zoni na području Grada Slunja.


Članak 2.
Vrijednost boda iz članka 1. ove Odluke utvrđuje se u visini 0,90 eura godišnje.


Članak 3.
Stupanjem na snagu ove Odluke stavlja se izvan snage Odluka o određivanju vrijednosti  boda komunalne naknade („Službeni glasnik Grada Slunja“ 14/18). 


Članak 4.
Ova Odluka stupa na snagu osmi dan od dana objave u “Službenom glasniku Grada Slunja”, a primjenjuje se od 1. siječnja 2027. godine.



								        PREDSJEDNIK
								    GRADSKOG VIJEĆA
							  	           Jure Katić
   






Obrazloženje Odluke o vrijednosti boda komunalne naknade


Odredbom članka 98. Zakona o komunalnom gospodarstvu („Narodne novine“ 68/18, 110/18, 32/20 i 145/24) propisano je da predstavničko tijelo jedinice lokalne samouprave do kraja studenog tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.
Vrijednost boda komunalne naknade određuje se u eurima po četvornom metru korisne površne stambenog prostora u prvoj zoni, a predstavlja jedan od elementa na temelju kojih se utvrđuje iznos komunalne naknade. Ukupni iznos komunalne naknade za određenu nekretninu utvrđuje se množenjem vrijednosti boda, koeficijenta zone (Kz), koeficijenta namjene (Kn) i površine nekretnine.  

Dosadašnja vrijednost boda komunalne naknade u primjeni je od 1.1.2019. godine a iznosi 4,80 kuna godišnje (cca. 0,64 eura), dok se ovim prijedlogom Odluke predviđa vrijednost boda u iznosu 0,90 eura godišnje uz primjenu od 01.01.2027. godine.

Pri određivanju predložene vrijednosti boda uzeta je u obzir procjena troškova i potrebe održavanja i gradnje komunalne infrastrukture na području Grada te daljnja provedba aktivnosti vezanih uz održavanje ili unapređenje standarda komunalne opremljenosti. Obzirom su od utvrđivanja vrijednosti boda 2019. godine znatno porasli troškovi radova, materijala, energenata i usluga vezanih uz održavanje i građenje komunalne infrastrukture potrebno je izvršiti prilagodbe aktualnim troškovima kako bi se omogućilo daljnje financiranje i provedba aktivnosti i projekata koji se prvenstveno vrše iz prikupljenih sredstava komunalne naknade. 
Usporedbom vrijednosti boda u susjednim jedinicama lokalne samouprave utvrđeno je da vrijednost boda u Općini Rakovica iznosi 1,10 €/m², Gradu Duga Resa 0,95 €/m² dok se u Gradu Ogulinu planira povećanje od 1.1.2027. godine na 1,00 €/m², te je stoga ocijenjeno da je predložena vrijednost boda prihvatljiva i unutar vrijednosti boda koju primjenjuju susjedne JLS.

